*2022 жылға арналған республикалық бюджетті нақтылау туралы заң жобасын Парламент Мәжілісінде таныстыруға Қаржы вице-министрі   
Т.М. Савельеваның баяндамасы*

***7 сәуір 2022 жыл, 15-00***

**Құрметті Марат Әпсеметұлы!**

**Құрметті депутаттар!**

Сіздің қарауыңызға 2022 жылға арналған республикалық бюджетті нақтылау туралы Заң жобасы ұсынылды.

**2-cлайд**

Заң жобасы түзетілген макроэкономикалық болжам негізінде Президенттің қаңтар оқиғаларының қорытындылары бойынша берген тапсырмаларын, жыл сайынғы Жолдауларын іске асыруға бағытталған.

**3-слайд**

Қайта қаралған Әлеуметтік-экономикалық даму болжамына сәйкес экономиканы дамытудың болжамды сыртқы жағдайларын, сондай-ақ салықтық және кедендік әкімшілендіруді жақсарту бойынша қабылданып жатқан шараларды ескере отырып, ағымдағы жылы кірістер **9,2 трлн. теңгеден 10,2 трлн. теңгеге** дейін өседі.

**4-слайд**

Мемлекет басшысының тапсырмасына сәйкес ағымдағы жылы бензинге *(24 435-тен 38 134 теңгеге дейін)* және дизель отынына *(9300-ден 35 726 теңгеге дейін)* акциз мөлшерлемелерін ұлғайтуды көздейтін түзетулер қабылданды.

Осы шараны іске асырудан **161,8 млрд. теңге** сомасындағы қосымша қаражат республикалық бюджетке үш өңірден *(Павлодар және Атырау облыстары, Шымкент қаласы)* түседі.

Осылайша, бюджеттің өз түсімдері **1,1 трлн. теңгеге** ұлғаяды.

Сонымен бірге, қойылған міндеттерді іске асыру **2,7 трлн. теңге** сомасында қаржыландыруды қажет етеді.

Осыған байланысты, Президентпен келісім бойынша   
**1,6 трлн. теңге** сомаға қосымша **кепілдендірілген трансферт** тарту ұсынылады.

Жалпы алғанда, Ұлттық қордан берілетін кепілдендірілген трансферт 2022 жылы **4 трлн. теңгені** құрайды.

Бұл ретте Ұлттық қордың түсімдері мен шығыстарының теңгерімі жыл соңына оң болады.

Бюджеттің кірістері мен шығыстарын қайта қарауды ескере отырып, 2022 жылға арналған республикалық бюджеттің параметрлері былайша қалыптасты.

Бюджет **түсімдері** **2,7 трлн. теңге**ге ұлғаюмен **15,8 трлн. теңгені** құрайды.

**Тапшылық** жалпы ішкі өнімге **3,3%** деңгейінде сақталды.

Республикалық бюджеттің **шығыстары** **2,7 трлн. теңгеге** өсіммен **18,8 трлн. теңге** көлемінде жоспарланып отыр.

**5-слайд**

Енді бюджеттің шығыс бөлігіндегі өзгерістер туралы егжей-тегжейлі тоқталуға рұқсат етіңіз.

\* \* \*

**6-слайд**

Президенттің қаңтар айындағы оқиғалар кезінде, Үкіметтің кеңейтілген отырысында және Парламент мәжілісінде айтылған тапсырмаларын іске асыруға **1,8 трлн. теңге** бағыттауды ұсынылып отыр.

Бұл өңірлер мен бизнесті қолдауға, халықтың табысын арттыруға, елдің азық-түлік қауіпсіздігін қамтамасыз етуге және экономиканы әртараптандыруға арналған шығыстар.

**7-слайд**

**Бірінші**. **Қаңтар оқиғаларының салдарларын жоюға**   
**37 млрд. теңге** бағытталатын болады, оның ішінде:

– Алматы қаласында және басқа өңірлерде *(Алматы, Ақтөбе, Атырау, Жамбыл және Қызылорда облыстарында, сондай-ақ Шымкент қаласында)* зардап шеккен шағын және орта кәсіпкерлік субъектілеріне мемлекеттік қолдау көрсетуге - **21 млрд. теңге**.

Жалпы, Ұлттық экономика министрлігінің деректері бойынша шағын және орта кәсіпкерлікті қолдауға алдын ала қажеттілік **45 млрд. теңгені** құрайды, Үкімет резервінен **24 млрд. теңге** бөлінді.

- бүлінген әкімшілік, әлеуметтік және коммуналдық объектілер мен инфрақұрылымды қалпына келтіруге *(Алматы, Жамбыл және Қызылорда облыстарындағы, сондай-ақ Шымкент қаласындағы объектілер)* - **10 млрд. теңге.**

Индустрия және инфрақұрылымдық даму министрлігінің деректері бойынша инфрақұрылымды қалпына келтіруге жалпы қажеттілік **22 млрд. теңгені** құрайды. Үкімет резервінен   
**12 млрд. теңге** бөлінді.

Қалған қажеттілік барлық қажетті құжаттарды ұсыну шамасына қарай кейіннен қаражат бөлу үшін Үкімет резервінде көзделген.

- «Алматы қаласындағы Қазақстан Республика Президентінің Резиденциясы» кешені бойынша ғимараттар мен құрылыстарды бөлшектеуге - **6 млрд.теңге.**

**8-слайд**

**Екінші бағыт - күш құрылымдары мен төтенше жағдайлар органдарының жауынгерлік әзірлігі мен жарақтандырылуын арттыру.**

Ағымдағы жылдың 11 қаңтарында Парламент Мәжілісінің отырысында Мемлекет басшысы қауіпсіздік жүйесін түбегейлі қайта құру бойынша маңызды стратегиялық міндет қойды.

Бюджетті нақтылау шеңберінде **әлеуетті құрылымдардың жауынгерлік әзірлігі мен жарақтандырылуын арттыруға** қосымша **441 млрд. теңге** көзделген.

Бұл шығыстар келесі басымдықтарға бағытталатын болады.

**Бірінші.** Қаңтар оқиғасының зардаптарын жою және жалпы сомасы **4,1 млрд. теңгеге** өтемақы төлеу.

Бұл шығыстар зардап шеккен жабдықтар мен ғимараттарды жөндеуге және қалпына келтіруге *(3,9 млрд. теңге)*, сондай-ақ көресетілген материалдық көмекке арналған шығыстарды қалпына келтіруге бағытталады *(221,9 млн. теңге).*

Қазіргі таңда қаза тапқан қызметкерлердің отбасыларына қажетті жәрдемақылар мен өтемақылар төленді *(жерлеуге және қаза тапқан отбасыларына бір мезгілд 5 жылдық жалақы мөлшерінде өтемақы төленетін болады).*

**Екінші.** Құқық қорғау органдарын одан әрі нығайтуға   
**436,9 млрд. теңге** қарастырылған, оның ішінде:

1) еңбекақыны *(18,1 млрд. теңге)* және құқық қорғау органдарының санын арттыруға *(74,2 млрд. теңге)* – **92,3 млрд. теңге.**

Барлық әлеуетті органдардың арнайы бөлімшелерінің қызметкерлері мен әскери қызметшілерінің еңбекақысын орта есеппен **20-40% - ға** ұлғайту көзделген.

Сондай-ақ ІІМ-нің, Ұлттық ұланның және Қорғаныс министрлігінің арнайы бөлімшелеріне санын **14 293 адамға** арнайы техника және көлік құралдарымен қамти отырып ұлғайтужоспарланады.

2) материалдық-техникалық базаны - **91 млрд. теңгеге**, оның ішінде әскери-көлік авиациясы паркін **15,5 млрд. теңгеге** толықтыру көзделген.

3) Құқық қорғау органдарының қызметкерлерін тұрғын үймен қамтамасыз етуге *(65 млрд. теңге)*, «Қауіпсіз ел» ұлттық жобасы *(32,4 млрд. тенге)* аясында инвестициялық жобаларды іске асыруға, көп мақсатты қоймалар *(20 млрд. тенге)* салуға және басқа да ұлттық қауіпсіздіктің басым бағыттарына – **253,6 млрд. теңге.**

Қабылданған шаралар қоғамдық қауіпсіздік деңгейін арттыруға, дағдарыстық жағдайларға жедел ден қоюға және тұтастай алғанда әлеуетті органдардың беделін арттыруға ықпал етеді.

**9-слайд**

**Үшінші. Халықтың табысын арттыру бағдарламасы** халықтың нақты табысының орташа және ұзақ мерзімді кезеңге орнықты өсуін қамтамасыз ету мақсатында әзірленді.

Нақтылау шеңберінде бағдарламаны іске асыруға мынадай басым бағыттар бойынша **197 млрд.теңге** сомасында шығыстар көзделген.

**1.** Өз бизнесін ашу үшін 10 мың азаматқа шағын кредит беру – **40 млрд.теңге.**

Бағдарламаның мақсаты - ауыл халқын тұрақты қосымша табыспен қамтамасыз ету.

Кредиттер қайтарымдылық қағидаттарында **7 жыл** мерзімге **6%-бен** берілетін болады.

**2.** «Бірінші жұмыс орны» және «Түлектерге арналған жастар практикасы» жобалары шеңберінде жастарды қолдау –**18 млрд.теңге.**

**3.** «Қоғамдық жұмыстар» жобасын іске асыру және «Күміс жас» жобасын енгізу - **38 млрд.теңге.**

**4.** Жеке тұрғын үй қорынан жалға алынған тұрғын үй үшін төлемнің бір бөлігін субсидиялау – **40 млрд.теңге.**

**10-слайд**

**Мемлекет басшысы тапсырмаларының төртінші бағыты - Азық-түлік қауіпсіздігін қамтамасыз ету жоспары аясындағы іс-шаралар.**

Жоспарды Үкімет мақұлдады және сапалы және қауіпсіз тауарлардың нақты және экономикалық қолжетімділігін қамтамасыз етуге бағытталған.

Оны іске асыруға келесі бағыттар бойынша   
**238 млрд.теңге** бөлінеді.

**1.** Агроөнеркәсіптік кешенді субсидиялау –   
**139 млрд.теңге,** оның ішінде әлеуметтік нан мен жұмыртқа.

Осы шығыстар **қабылданған міндеттемелерді** қаржыландыруды қамтамасыз етуге және ауыл шаруашылығы тауарын өндірушілерді одан әрі субсидиялауға **қаражат салуға** мүмкіндік береді.

**2.** Көктемгі егіс және егін жинау жұмыстарына жеңілдікпен кредит беру көлемін ұлғайту *(70–тен 140 млрд.теңгеге дейін)* -   
**70 млрд. теңге.**

Осы қаражатты бюджетке қайтару келесі жылы жүзеге асырылады *(ағымдағы кредиттеу кезінде қаражат жылына бір рет қайтарылады).* Жаңа тетік бұрын депутаттық корпуспен пысықталды.

Бұл өндірушілерді кейінге қалдыруға және өнімді тиімді бағамен сатуға мүмкіндік береді.

**3.** Ішкі нарықтың жем–шөпке қажеттілігін қамтамасыз ету үшін фураж қорын құру - **20 млрд.теңге.**

Өткен жылғы тәжірибе көрсеткендей, қорларды құрудың өткір қажеттілігі бар.

Корпорация кейіннен фураж қорын қалыптастыру үшін 200 мың тонна көлемінде астық сатып алуды жүзеге асыруды жоспарлап отыр. Кейіннен құс шаруашылығы мен мал шаруашылығы кәсіпорындарын күтпеген жағдайлар туындаған жағдайда *(құрғақшылық және ішкі нарықтағы азық бағасының күрт тапшылығы мен өсуінің себебі болып табылатын басқа да факторлар)* сапалы астықпен қамтамасыз ету жоспарлануда.

**11-cлайд**

**Бесінші.** **Қазақстан Республикасы Үкіметінің Іс-қимыл бағдарламасы шеңберіндегі басым іс-шаралар.**

Үкіметтің Іс-қимыл бағдарламасы елдің жаңа экономикалық бағытының бағдарын айқындайды және экономиканы әртараптандыруға, индустрияландыруға, шикізаттық емес салаларды, кәсіпкерлікті және адами капиталды дамытуға бағытталған.

Бюджетті нақтылау шеңберінде Бағдарламаны іске асыруға **476 млрд. теңге** көзделген.

Негізгі сома немесе **429 млрд. теңге**:

- **309 млрд. теңге** сомасында өңдеу өнеркәсібі жобаларын қаржыландыру үшін «Өнеркәсіпті дамыту қоры» акционерлік қоғамына кредит беруге;

– **104 млрд. теңге -** кәсіпкерлік субъектілерінің кредиттері бойынша сыйақы мөлшерлемесін субсидиялауға және кепілдендіруге *(Бизнес жол картасы шеңберінде)* тиесілі;

Сондай-ақ, **адами капиталды дамытуға 47 млрд. теңге** бағытталады *(балаларды дәрі-дәрмекпен қамтамасыз ету, білім беру және туризм объектілерін салу, қосымша ақылар)*.

**12-слайд**

**Алтыншы бағыт** – **өңірлерді дамыту**.

Бюджетті нақтылау шеңберінде өңірлерге қосымша   
**476 млрд. теңге** бағытталатын болады.

Бұл шығыстардың негізгі бөлігі **271 млрд. теңге сомасында немесе 58%** Мемлекет басшысының **батыс және оңтүстік** өңірлерді дамытуға берген тапсырмалары бойынша көзделген.

Осы қаражат шеңберінде көлік және газ-көлік инфрақұрылымын дамыту, сумен жабдықтау, су бұру жүйелерін және тұрғын үйді салу, «Ауыл - ел бесігі» бағдарламасы шеңберінде жобаларды іске асыру жалғастырылатын болады.

Өңірлерді басым бағыт ретінде қолдау «Жұмыспен қамту жол картасы» бағдарламасы шеңберінде өткен жылы басталған жобаларды аяқтаумен де байланысты.

Бұл шығыстар қаржыландыру көлемін күрт төмендетпей, халықтың өмір сүру сапасын арттыру жөніндегі іс-шараларды жалғастыруға, сондай-ақ Жұмыспен қамту жол картасы шеңберінде басталған жекелеген жобаларды аяқтауды қамтамасыз етуге мүмкіндік береді.

**13-слайд**

Нақтыланған бюджет жобасында теңгенің долларға қатысты бағамының өзгеруіне және **инфляция деңгейінің** 4%-ке өсуін ескере отырып, әлеуметтік төлемдерді индекстеуге байланысты **қосымша шығыстар** ескерілген *(бұрын дәліз 4-6% деңгейінде белгіленген)*.

Индекстеу ағымдағы жылғы 1 сәуірден бастап жүзеге асырылады.

Қосымша шығыстар **117 млрд. теңгені** құрайды.

**14-слайд**

Нақтылау шеңберінде сондай-ақ **бағдарламалық құжаттардың іс-шараларын** қаржыландыру жоспарлануда.

Бұл жергілікті және республикалық жолдарды дамытуға арналған шығыстарды, сондай-ақ су ресурстары саласындағы іс-шараларды қосымша қаржыландыру.

Жалпы, бағдарламалық құжаттарға ұсынылған бюджетте **99 млрд. теңге** көзделген.

**15-слайд**

**Соңғы** бағытқа бұрын қабылданған **кезек күттірмейтін міндеттемелерді** қаржыландыруға арналған шығыстар жатқызылған.

Шығыстардың басым бөлігі әлеуметтік салаға тиесілі.

Осы блок бойынша мынадай бағыттарға қосымша   
**250 млрд. теңгені** қарастыру ұсынылады.

**1.** Медициналық қызметкерлерге эпидемияға қарсы іс – шараларға қатысқаны және денсаулық сақтау жүйесі ұйымдарының медициналық емес қызметкерлерінің жалақысын көтергені үшін қосымша ақы – **69 млрд.теңге**.

Жаңа қосымша ақылар бойынша шешім өткен жылдың соңында қабылданды, сондықтан бекітілген бюджетте осы мақсаттарға қаражат көзделмеген.

2. COVID-19-ға қарсы күрес жөніндегі іс-шараларға, оның ішінде вакцина сатып алуға арналған шығыстар – **77 млрд.теңге.**

Шығыстар бекітілген тарифтер шеңберінде медициналық ұйымдарға және Файзер вакцинасын сатып алуға бағытталатын болады.

3. Дәрілік заттарды сатып алу – **33 млрд.теңге.**

4. Білім беру, мәдениет және спорт саласындағы шығыстар *(Олимпиадалық даярлау орталығы және Олимпиадалық даярлау базасы, азаматтық қызметшілердің жалақысы)* – **33 млрд.теңге.**

Экономиканың нақты секторына қосымша **70 млрд. теңге** көзделген.

**16-слайд**

Қосымша қаражат бөлу бюджет шығыстарының құрылымына айтарлықтай әсер етті.

Шығыстардың барынша ұлғаюы **экономиканың нақты секторын қолдауға** көзделген.

Бұл **1,3 трлн. теңге.** Тиісінше, шығыстардың жалпы көлеміндегі осы бағыттың үлесі **5%-дан астамға ұлғайды**.

Осы бағытты ынталандыру орта мерзімді перспективада елдің дамуына мультипликативтік әсер етеді. Бұл бюджет кірістерінің одан әрі өсуіне негіз болып табылады.

**Әлеуметтік блоктың** шығыстары **581 млрд.теңгеге** ұлғайтылды. Олардың үлесі бюджеттің жалпы шығыстарынан 50,3%-тен **46%-ке** дейін төмендеді.

**19-слайд**

Бюджеттің қосымша шығыстары көлемінде **өңірлерге жалпы трансферттер 818 млрд.теңгені** құрайды.

Тұтастай алғанда, нақтылауды ескере отырып, өңірлерге республикалық бюджеттен жалпы шығыстардың **5,5 трлн. теңгеден** астамы немесе **29,3%-і** бағытталатын болады.

\* \* \*

**Құрметті депутаттар**, заң жобасын дайындау кезінде   
**1,3 млрд.теңге** сомасында ағымдағы жылы толық пайдалануға рұқсат етілген қалдықтарды ауыстыру бойынша жүргізілген өзгерістер және Ұлттық қордан **140,4 млрд. теңге** сомасында трансферттердің пайдаланылмаған бөлігін қайтару ескерілген.

Бұл негізінен Еңбек және халықты әлеуметтік қорғау, денсаулық сақтау, мәдениет және спорт министрліктерінің шығыстары, сондай-ақ өңірлер пайдаланбаған трансферттер.

Ағымдағы жылға арналған республикалық бюджетті нақтылаудың негізгі параметрлері осындай.

Бюджетті нақтылау жобасының сапалы қаралуын қамтамасыз ету үшін біз Сіздерге қосымша материалдар дайындадық, атап айтқанда:

- кіші бағдарламаларға бөле отырып, түзетілген бюджетпен салыстырғанда бюджеттік бағдарламалар әкімшілері бөлінісінде 2022 жылға арналған нақтыланған республикалық бюджет шығыстары;

- өңірлер мен жобалар бөлінісінде, сондай-ақ түзетілген бюджетпен салыстырғанда нысаналы даму трансферттері;

- Халықтың табысын арттыру бағдарламасының, Азық-түлік қауіпсіздігі жоспарының және Үкіметтің іс-қимыл бағдарламасының іс-шаралары бойынша ақпарат.

**Назарларыңыз үшін рақмет!**